ธสน.หั่นดอกเบี้ยหนุนเขตเศรษฐกิจ
ธสน.ลดดอกเบี้ยหนุนให้กู้ลงทุนเขตเศรษฐกิจพิเศษ พร้อมอัดสินเชื่อหมุนเวียน
30 ต.ค. 2558

ธสน.ลดดอกเบี้ยหนุนให้กู้ลงทุนเขตเศรษฐกิจพิเศษ พร้อมอัดสินเชื่อหมุนเวียน
นายเขมทัศน์ สายเชื้อ รักษาการกรรมการผู้จัดการ ธนาคารเพื่อการส่งออกและนำเข้าแห่งประเทศไทย (ธสน.) เปิดเผยว่า ธนาคารได้ปรับลดอัตราดอกเบี้ยเงินกู้ระยะยาวภายใต้บริการสินเชื่อเพื่อการลงทุนในเขตเศรษฐกิจพิเศษ โดยอัตราดอกเบี้ยในปีที่ 1 เท่ากับ Prime Rate-2.50% ต่อปี (ปัจจุบัน Prime Rate อยู่ที่ 6.50% ต่อปี) ปีที่ 2-8 เท่ากับ Prime Rate-1.50% ต่อปี และปีที่ 9-15 เท่ากับ Prime Rate-1.00% ต่อปี 
ทั้งนี้ การลดดอกเบี้ยครั้งนี้เพื่อสร้างแรงจูงใจให้เกิดการลงทุนใหม่ หรือขยายกิจการที่ดำเนินการอยู่แล้วในเขตเศรษฐกิจพิเศษ นิคมอุตสาหกรรม และจังหวัดชายแดนตามนโยบายของรัฐบาลให้มากขึ้น โดยขณะนี้มีผู้ประกอบการท้องถิ่นสนใจสินเชื่อเพื่อการลงทุนในเขตเศรษฐกิจพิเศษจำนวนมาก เนื่องจากมีระยะเวลาการผ่อนชำระคืนเงินกู้นานสูงสุด 15 ปี ปลอดการชำระคืนเงินต้น 2 ปี และยกเว้นค่าธรรมเนียมจัดการเงินกู้
นอกจากนี้ สำหรับผู้ประกอบการบางรายต้องการวงเงินหมุนเวียนระยะสั้นด้วย ธนาคารได้ปรับปรุงบริการโดยลูกค้าที่ได้รับอนุมัติวงเงินสินเชื่อระยะยาว 15 ปี ภายใต้บริการนี้จะได้รับวงเงินหมุนเวียนระยะสั้นเพิ่มขึ้น เพื่อให้ผู้ประกอบการที่มีโรงงานในพื้นที่เป้าหมายอยู่แล้ว สามารถนำวงเงินหมุนเวียนระยะสั้นดังกล่าวไปใช้ขยายกำลังผลิต เพิ่มยอดขาย หรือมูลค่าทางธุรกิจมากขึ้นได้
สำหรับวงเงินกู้และระยะเวลาของเงินกู้ระยะสั้นต้องมีจำนวนไม่เกินเงินกู้ระยะยาวที่ได้รับอนุมัติ โดยสามารถกู้ได้ทั้งที่เป็นสกุลเงินบาทและสกุลเงินเหรียญสหรัฐ นำไปออกตั๋วสัญญาใช้เงินได้ไม่เกิน 180 วัน อัตราดอกเบี้ยสกุลบาทเท่ากับ Prime Rate-1.50% ต่อปี และสกุลเหรียญสหรัฐเท่ากับ LIBOR+3.50% ต่อปี
อย่างไรก็ตาม บริการสินเชื่อเพื่อการลงทุนในเขตเศรษฐกิจพิเศษมีวัตถุประสงค์เพื่อส่งเสริมการลงทุนในเขตเศรษฐกิจพิเศษ นิคมอุตสาหกรรมที่ปัจจุบันมีจำนวนกว่า 50 แห่งทั่วประเทศและจังหวัดชายแดนของไทยทั้งหมด ทั้งภาคอุตสาหกรรมการผลิต พาณิชยกรรม และภาคบริการ เช่น คลังสินค้า ศูนย์กระจายสินค้า เพื่อประโยชน์ในการพัฒนาเศรษฐกิจ โดยพื้นที่เขตพัฒนาเศรษฐกิจพิเศษระยะที่ 1 จำนวน 5 แห่ง ประกอบด้วย เขตพัฒนาเศรษฐกิจพิเศษตาก มุกดาหาร สระแก้ว ตราด และสงขลา นอกจากนี้บริการนี้ยังครอบคลุมการสนับสนุนในเขตพัฒนาเศรษฐกิจพิเศษใหม่ๆ เช่น เขตพัฒนาเศรษฐกิจรูปแบบคลัสเตอร์ใน 9 จังหวัดอีกด้วย